รัฐบาลไทย-ข่าวทำเนียบรัฐบาล-ศธ.นำเด็กและเยาวชนดีเด่นฯ เข้าพบนายกรัฐมนตรี
วันพฤหัสบดีที่ 12 มกราคม 2560
ศธ.นําเด็กและเยาวชนดีเด่นฯ เข้าพบนายกรัฐมนตรี
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ นําเด็กและเยาวชนดีเด่นและนําชื่อเสียงมาสู่ประเทศ จํานวน 781 คน เข้าเยี่ยมคารวะและรับโอวาทจาก พล.อ.ประยุทธ์ จันทร์โอชา นายกรัฐมนตรี เนื่องในโอกาสวันเด็กแห่งชาติ ประจําปี 2560
โดยมีพล.ท. โกศล ประทุมชาติ ที่ปรึกษารัฐมนตรีว่าการกระทรวงศึกษาธิการ, นายชัยพฤกษ์ เสรีรักษ์ ปลัดกระทรวงศึกษาธิการ, นายสุเทพ ชิตยวงษ์ เลขาธิการคณะกรรมการการอาชีวศึกษา, นายสุภัทร จําปาทอง เลขาธิการคณะกรรมการการอุดมศึกษา และผู้บริหารระดับสูงกระทรวงศึกษาธิการ ร่วมเป็นเกียรติ ส่วนในช่วงบ่ายวันเดียวกันม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการเป็นประธานในพิธีเปิดการประชุมโครงการสภานักเรียนระดับประเทศ ประจําปี 2560ที่เดอะไพน์ รีสอร์ท
นายกรัฐมนตรีกล่าวมีใจความสําคัญตอนหนึ่งว่า เด็ก เยาวชน และลูกหลานทุกคน คือผู้ขับเคลื่อนประเทศไทย และคําขวัญที่ได้มอบให้เด็กและเยาวชน “เด็กไทย ใส่ใจศึกษา พาชาติมั่นคง” ก็เพื่อให้ทุกคนได้คํานึงถึงประเทศชาติด้วย โดยเฉพาะยุทธศาสตร์ชาติที่กําลังขับเคลื่อนอยู่ มีความเกี่ยวข้องกับกระทรวงศึกษาธิการในฐานะทําหน้าที่ผลิตและจัดการศึกษาทุกระดับ ตั้งแต่ระดับอนุบาล ระดับประถมศึกษา ระดับมัธยมศึกษา ระดับอาชีวศึกษา ตลอดจนระดับอุดมศึกษา และการศึกษานอกระบบและการศึกษาตามอัธยาศัย ซึ่งตามยุทธศาสตร์ในช่วงปี 2559-2560 เป็นระยะของการเตรียมการเปรียบเสมือนการหว่านพืชหวังผลเก็บเกี่ยว ก็คือการสร้างเด็กและเยาวชนที่มีความเข้มแข็งให้กับประเทศชาติเพื่อขับเคลื่อนประเทศในปี 2561 ตามแผนแม่บทของรัฐบาลต่อไป
ในส่วนของเด็กและเยาวชน ขอให้ช่วยคิดในชั้นเรียน คิดอย่างเป็นระบบ และมีกระบวนการคิดในระยะยาวเพื่อพัฒนาตนเองในการเรียนรู้ในสิ่งที่ยากขึ้นเรื่อย ๆเช่นเดียวกับที่นายกรัฐมนตรีที่วันหนึ่ง ๆ คิดเป็นร้อยเรื่องเพราะปัญหาประเทศมีจํานวนมาก และต้องบริหารประเทศอย่างไรเพื่อให้คนไทยกว่า 70 ล้านคนอยู่อย่างมีความสุข
นอกจากนี้ การเรียนรู้จะเกิดขึ้นได้ดีจากการอ่านหนังสือ จึงขอฝากให้เด็ก ๆ แบ่งเวลาเพื่ออ่านหนังสือให้มากขึ้นเพราะจะทําให้เกิดกระบวนการคิดอย่างต่อเนื่อง และเป็นวิธีเรียนรู้ที่ดีกว่าการอ่านจากสื่ออินเทอร์เน็ตหรือ Youtube ซึ่งสื่อสารข้อความสั้น ๆ เพียง 3-4 บรรทัด ไม่ช่วยสื่อถึงความเป็นมาเป็นไปในเรื่องนั้น ๆ
ในเรื่องของการใช้เทคโนโลยีควรใช้ประโยชน์ในการค้นหาความรู้และถ่ายทอดความรู้สู่คนในครอบครัว ไม่ควรใช้เทคโนโลยีเพื่อความบันเทิงเพียงอย่างเดียว และไม่ควรจะเชื่อทุกเรื่องที่อยู่ในสื่อสังคมออนไลน์ ควรต้องวิเคราะห์ก่อนที่จะเชื่อเรื่องใด ส่วนในเรื่องของภาษาอังกฤษ ควรปรับการเรียนการสอนโดยเน้นฝึกพูดประโยคสนทนาที่สามารถใช้ในชีวิตประจําวันให้มากขึ้น และเด็ก ๆ ไม่ต้องอายที่จะสื่อสารกับชาวต่างชาติ เพราะเขาพยายามที่จะเข้าใจเราอยู่แล้ว
โดยส่วนตัว เชื่อมั่นว่าการศึกษาของไทยไม่ได้ล้มเหลว และแม้ที่ผ่านมาจะเปลี่ยนรัฐมนตรีมาหลายคนก็ไม่กระทบมาก เพราะทุกอย่างอยู่ที่การบริหารจัดการ แผนงาน และเป้าหมายที่กําหนดซึ่งย้ําตลอดว่าให้สอนเด็กให้มีความรู้คู่คุณธรรม และผลิตคนให้ตรงกับความต้องการของประเทศ เช่น ผลิตคนโดยดูความต้องการของตลาดเป็นที่ตั้ง ประสานและหาข้อมูลความต้องการจากกระทรวงแรงงาน เพื่อผลิตให้เพียงพอและตรงกับสาขาที่ขาดแคลน ไม่ว่าจะเป็นนักวิจัยเพื่อรองรับการขับเคลื่อน Thailand 4.0, วิศวกรด้านต่าง ๆ รองรับการพัฒนาด้านโลจิสติกส์ของประเทศ เป็นต้น
ในส่วนของครูผู้สอนการอบรมครูที่ดําเนินการขณะนี้ อาจยังไม่ทันการณ์ ขอให้หาแนวทางปรับวิธีสอนของครูให้ดีขึ้น หรือนําครูที่มีชื่อเสียงมาสอนผ่านเทคโนโลยีใหม่ ๆ ที่ศูนย์เทคโนโลยีทางการศึกษาของกระทรวงศึกษาธิการต้องพัฒนาขึ้น เพื่อให้นักเรียนได้เรียนกับครูที่เก่งเหมือน ๆ กัน นอกจากนี้ได้สั่งการให้กระทรวงศึกษาธิการเพิ่มข้อสอบเป็นคะแนนเสริมใน 2 ส่วน คือ 1) ข้อสอบเชิงคุณธรรมจริยธรรม 2) ข้อสอบเขียนประวัติศาสตร์ชาติไทยด้วย ทั้งนี้ ในช่วงท้ายนายกรัฐมนตรีกล่าวฝากให้ผู้ที่ได้รับรางวัลมีความภาคภูมิใจในตนเอง และเป็นแบบอย่างให้เยาวชนและประเทศชาติ พร้อมทั้งช่วยกันทําให้การศึกษาไทยดีขึ้นด้วยตัวของเราเองด้วย
จากนั้น รมว.ศึกษาธิการ ได้มอบโล่รางวัลให้แก่เด็กและเยาวชนที่ได้รับการคัดเลือกจากทุกสังกัดทั่วประเทศ จํานวน 781 คน แบ่งเป็น 2 กลุ่ม คือ
1) เด็กและเยาวชนดีเด่น จํานวน 552 คนซึ่งคัดเลือกจากความประพฤติดี เรียนดี มีคุณธรรม จริยธรรม มีความซื่อสัตย์ ขยัน ประหยัด กตัญญูช่วยเหลือพ่อแม่ ผู้ปกครอง และอุทิศตนเพื่อส่วน
2) เด็กและเยาวชนที่นําชื่อเสียงมาสู่ประเทศชาติ จํานวน 229 คนแบ่งเป็น 5 ด้าน ได้แก่ ด้านวิชาการ 93 คน, ด้านศิลปะและดนตรี 50 คน, ด้านคุณธรรมจริยธรรม 23 คน, ด้านกีฬาและนันทนาการ 43 คน และด้านทักษะฝีมือ วิชาชีพ 20 คน
โอกาสนี้ รมว.ศึกษาธิการ ได้กล่าวให้โอวาทมีใจความสําคัญตอนหนึ่งว่าการจัดงานวันเด็กและการนําเด็กและเยาวชนดีเด่นและนําชื่อเสียงมาสู่ประเทศเข้าเยี่ยมคารวะนายกรัฐมนตรี เพื่อส่งเสริมและสนับสนุนให้เด็กและเยาวชนได้กระทําความดีในด้านต่างๆ เป็นแบบอย่างที่ดีแก่เด็กและเยาวชนในอนาคต และเพื่อเป็นขวัญกําลังใจ กระตุ้นให้เด็กและเยาวชนได้ตระหนักถึงบทบาทอันสําคัญของตนเอง ตลอดจนปลูกฝังให้มีส่วนร่วมในสังคม เป็นกําลังสําคัญของชาติตามคําขวัญวันเด็ก ประจําปี 2560 ที่ว่า “เด็กไทย ใส่ใจศึกษา พาชาติมั่นคง”
กระทรวงศึกษาธิการ ได้พยายามที่จะขับเคลื่อนงานให้สอดคล้องกับแผนยุทธศาสตร์ชาติ ระยะ 20 ปี (พ.ศ.2560-2579)โดยในส่วนของการศึกษามีความเกี่ยวข้องใน6ยุทธศาสตร์ ซึ่งจะขออธิบายสรุปอย่างง่าย คือ
1) ด้านความมั่นคงที่จะต้องส่งเสริมและสอนให้นักเรียนรู้ความเป็นมาของตนเอง รู้ประวัติศาสตร์ของชาติไทย สนับสนุนและช่วยเหลือการศึกษาในพื้นที่ชายขอบและพื้นที่จังหวัดชายแดนภาคใต้ ให้มีความพร้อมทุกด้านมากขึ้น
2) การสร้างความสามารถในการแข่งขันซึ่งจะเป็นปัจจัยหลักในการสร้างศักยภาพเด็กไทยในเวทีนานาชาติ เช่น การเพิ่มทักษะสื่อสารภาษาอังกฤษ ซึ่งจะเป็นประโยชน์ต่อการศึกษางานวิจัย การสืบค้นข้อมูลทางอินเทอร์เน็ต การค้าขายกับต่างชาติ, การเรียนการสอนวิทยาศาสตร์ คณิตศาสตร์ การคิดวิเคราะห์, การยกระดับอาชีวศึกษาให้เป็นมืออาชีพ เป็นต้น
3) การลงทุนในทรัพยากรมนุษย์คือการทําให้เด็กเก่ง โดยเริ่มตั้งแต่ระดับปฐมวัยจนถึงระดับอุดมศึกษา ที่จะต้องให้ได้เรียนกับครูที่ดีและเก่ง เพื่อหวังให้การจัดการศึกษาเป็นไปตามเป้าหมายและขับเคลื่อนการพัฒนาประเทศ
4) การสร้างโอกาสความเสมอภาคและการลดความเหลื่อมล้ําทางสังคมขณะนี้ยังมีเด็กอีกกว่า 7 ล้านคน ที่เรียนอยู่ในโรงเรียนในพื้นที่ห่างไกล เป็นเด็กยากจน และไม่ได้มีโอกาสเท่ากับทุกคนที่อยู่ ณ ที่แห่งนี้ ซึ่งกระทรวงศึกษาธิการได้มีนโยบายพัฒนาโรงเรียนเหล่านี้ ที่เปรียบเสมือนโรงเรียน ICU กว่า 10,000 แห่งกระจายอยู่ทั่วประเทศ เพื่อให้มีห้องเรียนที่เพียงพอ มีครูครบชั้น มีโรงอาหารที่ถูกสุขลักษณะ และมีอุปกรณ์การเรียนการสอนที่ครบครัน
5) การสร้างการเติบโตบนคุณภาพชีวิตที่เป็นมิตรกับสิ่งแวดล้อมไม่ว่าจะเป็นการส่งเสริมคุณธรรมจริยธรรม การดําเนินตามหลักปรัชญาของเศรษฐกิจพอเพียง เป็นต้น
6) การปรับสมดุลและพัฒนาระบบการบริหารจัดการภาครัฐแน่นอนว่ายุทธศาสตร์ข้างต้นทั้งหมดจะเกิดขึ้นได้ ต้องมีการปรับปรุงการทํางานของภาครัฐไปพร้อมกันด้วย และย้ําว่าต้องการให้เด็กทุกคนมีความฝัน โดยกระทรวงศึกษาธิการจะพยายามทุกวิถีทางเพื่อนําพาเด็กไปสู่ความฝันให้ได้ ดังเช่นคําที่นายกรัฐมนตรีกล่าวไว้ว่า “EducationPass” ที่จะทําให้การศึกษานําพาประเทศให้มั่นคง มั่งคั่ง ยั่งยืน ตามนโยบายรัฐบาลด้วย
นอกจากนี้ กระทรวงศึกษาธิการได้รับมอบจากรัฐบาลให้เร่งดําเนินการให้เด็กมีโอกาสได้เรียนกับครูที่เก่ง ๆ ครูที่ดี ๆ อย่างเท่าเทียมกันทั่วประเทศจึงเตรียมการที่จะเชิญครูในสังกัดและครูจากภายนอกที่เก่งในแต่ละสาขาวิชามาช่วยสอน เช่น ครูพี่แนน ครูอุ๊ ครูสมศรี ครูลิลลี่ เป็นต้น โดยจะจัดทําในรูปแบบคลิปวีดิทัศน์เผยแพร่ในคลังความรู้ของกระทรวงศึกษาธิการและทางสื่ออินเทอร์เน็ต ตลอดจนผลิตเป็นซีดีสื่อการสอนส่งให้กับโรงเรียนต่าง ๆ โดยเฉพาะโรงเรียนห่างไกลให้ได้เรียนรู้กับครูเก่งอย่างทั่วถึงมากขึ้น
สิ่งสุดท้ายที่ต้องการฝากไว้กับเด็กและเยาวชนคือ ขอให้อ่านหนังสือให้มาก ๆ เพราะนักวิทยาศาสตร์ที่เก่ง ๆ หรือคนที่ประสบความสําเร็จ ส่วนใหญ่จะเป็นผู้ที่อ่านมาก ซึ่งนอกจากจะได้ความรู้แล้ว ยังทําให้ได้เรียนรู้ว่าบรรพบุรุษได้คิดและสร้างอะไรไว้แล้วบ้าง แต่ก็ขอให้อ่านให้ถูก ไม่ควรอ่านเฉพาะข้อความสั้น ๆ ที่ส่งต่อมาทางไลน์หรือทางสื่อสังคมออนไลน์เท่านั้น เพราะสื่อเหล่านั้นไม่ได้ทําให้เราเรียนรู้ได้ดีเท่ากับการอ่านหนังสือ สิ่งสําคัญคือ ขอให้ทุกคนขยันและมุ่งมั่นที่จะเรียนรู้ ดังคําที่ว่า “Work Hard Be Nice”
อนึ่ง ในช่วงบ่ายวันเดียวกันม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานในพิธีเปิดการประชุมโครงการสภานักเรียนระดับประเทศ ประจําปี 2560 พร้อมทั้งบรรยายพิเศษ เรื่อง “สืบสานพระราชปณิธาน ตามรอยพระยุคลบาท” ให้กับคณาจารย์และนักเรียนที่เข้าร่วมโครงการดังกล่าว เมื่อวันพุธที่ 11 มกราคม 2560 ที่เดอะไพน์ รีสอร์ท อําเภอสามโคก จังหวัดปทุมธานี โดยมีนายพะโยม ชิณวงศ์ รองเลขาธิการคณะกรรมการการศึกษาขั้นพื้นฐาน, คณาจารย์ และนักเรียนในโครงการ ให้การต้อนรับและร่วมรับฟังการบรรยาย
ม.ล.ปนัดดา ดิศกุลบรรยายตอนหนึ่งว่า กระทรวงศึกษาธิการมองว่าลูกหลานเยาวชนเป็นสิ่งสําคัญที่สุดสําหรับอนาคตของชาติ เพราะอนาคตของชาติอยู่ในมือของเด็ก ๆ เหล่านี้ สําหรับการประชุมสภานักเรียนระดับประเทศในครั้งนี้ ประกอบด้วยนักเรียนที่มาจากทุกจังหวัดทั่วประเทศยกเว้นจังหวัดที่ประสบปัญหาอุทกภัย ซึ่งเด็ก ๆ เหล่านี้ได้รับการคัดเลือกและได้อยู่ร่วมกัน แลกเปลี่ยนความคิดเห็น สร้างความรู้รักสามัคคี ตามพระราชปณิธานของพระบาทสมเด็จพระปรมินทรมหาภูมิพลอดุลยเดช รัชกาลที่ 9 เพื่อสืบสานพระราชดําริของพระองค์ท่านในการเสริมสร้างประเทศไทยให้มีความร่มเย็นเป็นสุข
นอกจากนี้ ศาสตร์พระราชาเป็นเรื่องที่เราเรียนรู้กันไม่จบไม่สิ้น ในหลวงรัชกาลที่ 9 ได้พระราชทานแก่คนไทยมาตลอด 70 ปี ซึ่งถือว่ายาวนานมาก ย่อมเป็นสิ่งที่เราอาลัยรักและสามารถน้อมนําคําสอนของพระองค์ท่านนําสู่การปฏิบัติหรือแปลงเป็นกลยุทธ์ในการทํางาน การเรียนหนังสือ การครองตน และการปฏิบัติหน้าที่ได้
กระทรวงศึกษาธิการต้องการเห็นลูกหลานเยาวชนมีพัฒนาการด้านการศึกษาอย่างมีคุณภาพในทุก ๆ กรอบ ขณะนี้ทุกฝ่ายจะช่วยกันเพิ่มพูนหลักสูตรเรื่องศีลธรรม จรรยา หน้าที่พลเมือง โดยเฉพาะความซื่อสัตย์สุจริตที่ต้องมาอันดับแรก “ชาติใดที่ไม่มีความซื่อสัตย์สุจริต ชาตินั้นไม่มีความเจริญอย่างแน่นอน” และถือโอกาสนี้กราบเรียนคุณพ่อคุณแม่หรือผู้ปกครอง ครู อาจารย์ทุกคนให้ร่วมกันดําเนินภารกิจสําคัญในครั้งนี้
ม.ล.ปนัดดา ดิศกุล ได้เน้นย้ําว่า ในช่วงนี้ได้มีโอกาสพบปะลูกหลานเยาวชนจากหลากหลายโครงการ ทําให้เห็นว่าเด็กนักเรียนของเรามีความรู้ความเชี่ยวชาญในด้านต่าง ๆ อย่างมาก อาทิ การใช้ภาษาต่างประเทศ จึงขอให้ทุกคนดํารงสัมมาชีพตัวเองด้วยความซื่อสัตย์ เพราะเป็นส่วนสําคัญในการพัฒนาสังคมของคนในชาติให้เกิดความมั่นคงและเจริญรุ่งเรือง
อนึ่ง การประชุมโครงการสภานักเรียนระดับประเทศ ประจําปี 2560 มีครูและนักเรียนเข้าร่วมจํานวน 140 คน จัดขึ้นระหว่างวันที่ 11-15 มกราคม 2560 โดยในวันเสาร์ที่ 14 มกราคม 2560 ซึ่งเป็นวันเด็กแห่งชาติ สภานักเรียนระดับประเทศมีกําหนดเข้าพบ ม.ล.ปนัดดา ดิศกุล ที่กระทรวงศึกษาธิการ เพื่อเสนอแนะข้อคิดเห็นด้านการศึกษาและแนวทางการดําเนินกิจกรรมที่สภานักเรียนจะร่วมกันดําเนินการต่อไป